送承祖赴定州幕府
作者：傅察
朝代：宋

paragraphs: 中山控北陲，強弩號百萬。
單于銜國恩，方且事逃遁。
謀帥得真儒，不煩一戟頓。
風流本江左，亹亹有餘論。
幕府極妙選，参謀不容遜。
藉甚丞相孫，凌雲氣豪健。
所懷社稷計，嘗願竊有獻。
蹭蹬三十年，羈旅頗自困。
因人作遠遊，實亦乖素願。
談笑青油幕，聊復可排悶。
嗟余謬從學，塵根苦遲鈍。
一官聯事久，矜式每自勸。
但覺有不如，未見有進寸。
公亦不吾厭，叩撃愧煩溷。
念當爲遠别，悵然亦多恨。
時方苦炎蒸，行矣期強飯。